Informācija medijiem  
2025. gada 21. augustā

Dauderi aicina uz mākslinieka Edgara Miķelsona personālizstādi “Vienas sievietes tēls’’

LNVM Dauderu nodaļas Lielajā salonā 28. augustā plkst 16.30 tiks atklāta Edgara Miķelsona personālizstāde “Vienas sievietes tēls’’. Mākslinieks to velta savai sievai, kura savulaik noticējusi viņa talantam, nenogurstoši atbalsta, iedvesmo un mudina viņu uz radošu darbību nu jau ceturtdaļgadsimta garumā.

Izstādē būs skatāmi akvareļi un jauktā tehnikā radīti darbi, kā arī portretu skices. Katrā tverts cits skatpunkts, cits mirklis, bet visos jūtama spēcīgā emocionālā tuvība starp abiem dzīvesbiedriem. Darbi ir sava veida ceļojums cauri viņu attiecībām, kas tās būtiski sekmējušas mākslinieka radošo attīstību. “Portretos nav tikai atspoguļots viņas tēls – tajos ir viss, ko viņa man devusi: ticību, radošuma telpu un drosmi turpināt mākslinieka ceļu,” uzsver Edgars Miķelsons.

Mākslinieks ir oriģināla personība, lielisks portretists un viens no nedaudziem, kurš Latvijas laikmetīgajā mākslā mērķtiecīgi izkopis pilsētainavas žanru. Edgars Miķelsons dzimis 1958. gadā Rīgā, bērnību pavadījis Pārdaugavā, skolā gājis Juglā. Viņa pirmā profesija nav saistīta ar mākslu – pēc Liepājas Jūrskolas pabeigšanas viņš vairākus gadus strādājis par mehāniķi uz zvejas kuģiem. Tomēr pamazām pievērsās zīmēšanai, sāka apmeklēt zīmēšanas studijas, un 1983. gadā iestājās Valsts Mākslas akadēmijas Grafikas nodaļā. Pēc akadēmijas pabeigšanas 1989. gadā vairākus gadus strādāja Daugavpils Mākslas skolā un pilsētas muzejā. Kopš 1987. gada piedalās izstādēs un rīko personālizstādes. Darbi atrodas privātās kolekcijās Latvijā un ārvalstīs. Tagad ir brīvmākslinieks.

Edgars Miķelsons ir pārliecināts, ka “labs mākslas darbs ļauj atkārtoti izdzīvot estētisko pieredzi, kalpojot par liecinieku noteiktam laikam un vietai”, un aicina ikvienu to izbaudīt. Viņš uzsver, ka dzīvo pilnīgā saskaņā ar savu mākslinieka sirdsapziņu, un izvairās no ikdienas steigas un burzmas, ejot paša izvēlētu ceļu.

Izstāde “Vienas sievietes tēls’’ Dauderos būs aplūkojama līdz 2. novembrim.

Informācija par mākslinieka radošo darbību pieejama mājaslapās: <https://www.edgarsmikelsons.com> un http://www.edgarsmikelsons.lv/lv.

**Saziņai:**

Olga Miheloviča  
LNVM Dauderu nodaļas vadītāja  
Tālr. 67392229; 22450364  
e-pasts: dauderi@lnvm.gov.lv

<https://www.instagram.com/lnvmdauderi/>  
<https://www.facebook.com/LNVMDauderi>

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.

Latvijas Nacionālā vēstures muzeja nodaļas ir Dauderi un Tautas frontes muzejs.

Dauderu nama, kā arī tā dārza un parka bagātā vēsture atspoguļo visas Rīgas un Latvijas vēstures gaitu. Ēka celta 1897. gadā kā alusdarītavas “Waldschlößchen” (mūsdienās “Aldaris”) īpašnieka Ādolfa fon Bingnera ģimenes villa, bet no 1937. līdz 1940. gadam savrupnams ar tam pieguļošo dārzu un parku tika labiekārtots kā vērienīga Valsts un Ministru prezidenta Kārļa Ulmaņa vasaras rezidence. Padomju okupācijas laikā ēka tika pielāgota aģitpunkta un bērnudārza vajadzībām, bet kopš Trešās atmodas ēkā pastāv muzejs. 2010. gadā Dauderi kļuva par Latvijas Nacionālā vēstures muzeja nodaļu, kurā pēdējos gados aktīvi veikta ekspozīcijas atjaunošana un modernizācija. Savukārt Dauderu parks jebkurā gadalaikā iepriecinās apmeklētājus ar pārdomātiem, saskanīgiem apstādījumiem un interesantu reljefu, raksturojot sava laika elites priekšstatus par ērtu dzīvi pilsētā.